กรีซ-ยูโรโซนเผชิญหน้าเจรจา
กรีซเตรียมเผชิญหน้าเจ้าหนี้ยูโรโซนไม่เอารัดเข็มขัด เจ้าหนี้ยันคุยได้แต่ไม่ลดยอดหนี้
28 ม.ค. 2558

กรีซเตรียมเผชิญหน้าเจ้าหนี้ยูโรโซนไม่เอารัดเข็มขัด เจ้าหนี้ยันคุยได้แต่ไม่ลดยอดหนี้
อเล็กซิส ไซปราส นายกรัฐมนตรีคนใหม่กรีซ ส่งสัญญาณพร้อมเผชิญหน้ารัฐมนตรีคลังยูโรโซน หนึ่งในเจ้าหนี้ หลังเสร็จสิ้นการจัดตั้งรัฐบาลผสมและเข้าพิธีสาบานตนรับตำแหน่งในวันที่ 27 ม.ค.นี้ เพื่อเปิดฉากเจรจาให้กรีซเปลี่ยนเงื่อนไขข้อตกลงแลกกับเงินช่วยเหลือเศรษฐกิจประเทศ 2.4 แสนล้านยูโร ซึ่งจะครบกำหนดจ่ายในวันที่ 28 ก.พ.  
รายงานระบุว่า แม้จะชนะเลือกตั้ง แต่พรรคไซรีซาของไซปราสก็ไม่สามารถคว้าเสียงข้างมากในสภา โดยขาดเพียง 2 ที่นั่ง จาก 151 ที่นั่ง ทำให้ต้องจัดตั้งรัฐบาลผสมที่มีแนวคิดต่อต้านแผนรัดเข็มขัดของทรอยกา ซึ่งประกอบด้วย คณะกรรมาธิการยุโรป (อีซี) ธนาคารกลางยุโรป (อีซีบี) และกองทุนการเงินระหว่างประเทศ (ไอเอ็มเอฟ)
อย่างไรก็ตาม ประเด็นที่หลายฝ่ายสนใจ คือ การเตรียมพบปะกันระหว่างรัฐบาลชุดใหม่กรีซกับบรรดาเจ้าหนี้ ซึ่งรวมถึงรัฐมนตรีคลังในกลุ่มประเทศผู้ใช้เงินสกุลยูโร (ยูโรโซน) ที่ส่วนใหญ่เห็นสอดคล้องให้เจรจากับกรีซเพื่อคงเสถียรภาพค่าเงินยูโร และป้องกันไม่ให้กรีซหลุดจากการเป็นสมาชิกยูโรโซน โดยก่อนการเจรจา เหล่ารัฐมนตรีคลังยูโรโซนหารือกันก่อนแล้วที่กรุงบรัสเซลส์ เบลเยียม เพื่อหาแผนรับมือที่จะช่วยบรรลุความต้องการทั้งสองฝ่าย
แม้นายกรัฐมนตรีไซปราสจะแสดงจุดยืนชัดเจนว่าต้องการให้ผ่อนคลายเงื่อนไข เพื่อเปิดทางให้รัฐบาลกรีซสามารถใช้งบประมาณกระตุ้นเศรษฐกิจและฟื้นฟูระบบรัฐสวัสดิการ แต่ยูโรโซนยังคงยืนกรานว่าข้อเสนอเพื่อตัดลดยอดหนี้ของรัฐบาลใหม่กรีซเป็นข้อเสนอที่เรียกร้องเกินความเป็นจริง พร้อมแนะนำให้กรีซปฏิบัติตามเงื่อนไขของกลุ่มตามที่ได้ตกลงกันไว้ก่อนหน้านี้ 
ฌอง-โคลด จุงเกอร์ ประธานอีซี ระบุชัดว่า ขณะนี้ยังไม่มีความจำเป็นเร่งด่วนสำหรับจัดการปัญหานี้กับกรีซ และการพูดคุยเพื่อตัดลดยอดหนี้ ไม่ได้รวมอยู่ในเป้าหมายการเจรจากับกรีซในครั้งนี้แน่นอน   
ขณะเดียวกัน ชัยชนะของพรรคไซรีซาครั้งนี้จุดประเด็นเรื่องการต่อต้านแผนปฏิรูปเพื่อแลกกับเงินช่วยเหลือ ซึ่งอาจทำให้บางชาติสมาชิกเลียนแบบกรีซ ด้วยการแสดงท่าทีแข็งกร้าวบีบยูโรโซนให้ปรับเงื่อนไขขอเงินช่วยเหลือใหม่ เช่น สเปน